Sajarah Banten

Sajarah Banten punika nami sakumpulan karya sastra sajarah tradhisional ingkang wujudipun babad, ingkang nyariosaken sajarahipun Kasultanan Banten; wiwit saking rawuhipun Syarif Hidayatullah lan Maulana Hasanuddin ing Banten dumugi cedhak-cedhaké mangsa pungkasan sadéréngipun runtuh.  Umumipun, serat-serat Sajarah Banten migunakaken basa Jawi kanthi aksara Jawi utawi aksara Arab Pégon; ananging wonten ugi ingkang migunakaken basa Malayu kanthi aksara Latin, saha basa Sundha lan aksara Sundha. Akèh serat-serat punika wujud tembang, lan saperangan alit wujud gancaran (prosa).

P.A. Hoesein Djajadiningrat ngandharaken bilih serat-serat Sajarah Banten punika dipunserat wonten ing antaranipun taun 1662/1663 dumugi + 1725, ananging vèrsi basa Malayunipun ingkang wujud gancaran taksih dipunserat dumugi pungkasaning abad kaping 18. Sapunika kawuningan wonten 32 serat (naskah) Sajarah Banten lan ingkang sami ingkang sumebar ing pinten-pinten papan panyimpenan, ingkang wonten ing lebet nagara utawi ing manca negara.

Ing antawisipun serat-serat punika wonten sawetara ingkang sampun kawigatosaken kanthi kusus, inggih punika:

 Sajarah Banten Kecil, utawi nami liyanipun Wawacan Sajarah Haji Mangsur, kados ingkang sampun kacariyosaken déning C. Snouck Hurgronje lan J.L.A. Brandes.
 Sajarah Banten Rante-Rante; ingkang ngemot kumpulan mitos lan legènda saking pinten-pinten bagéyan wonten ing sajarah Banten.
 Hikayat Hasanuddin; inggih punika vèrsi basa Malayu saking bagéyan tartamtu Sajarah Banten Rante-Rante.
 Sajarah Banten serat Cibeber, Cilegon; ingkang sampun dipunteliti déning Munadi Padmadiwiria ingkang isinipun ngandharaken babagan Maulana Hasanuddin lan wujud bagéyan tartamtu saking Sajarah Banten Rante-Rante.

 Ugi pirsani 
 Kasultanan Banten
 Maulana Hasanuddin

 Cathetan suku 

Kategori:Sastra Sundha
Kategori:Sastra Jawa
Kategori:Sastra Melayu
Kategori:Kasultanan Banten